Die lig breek uiteindelik deur – regering wil belê in moedertaalonderrig - Afrikaans.com
Die lig breek uiteindelik deur
Regering wil belê in moedertaalonderrig
Ons regering se ondersteuning ten opsigte van die uitbouing van ons inheemse tale en die begrip vir die belangrikheid van moedertaalonderrig en die rol wat dit speel in die ontwikkeling van ons mense, is beslis een van die belangrikste stappe om te verseker dat elke skoolkind sy volle potensiaal kan bereik en wat die pilare van ons nasionale identiteit sal versterk deur ons mense te bemagtig.
Afrikaans.com verwelkom die begrip en uitsprake van president Cyril Ramaphosa en ander leiers, oor politieke grense heen, wat die taalbelange van alle Suid-Afrikaners wil beskerm deur in ons tale en veral moedertaalonderrig te belê.
"Daar is geen taal in die land wat verhewe is bo die ander nie. Alle tale is gelyk."
Alle tale is gelyk
Tydens onlangse Erfenisdag-vieringe in die Noord-Kaap het Ramaphosa beklemtoon dat alle tale wat tot die diversiteit van die nasie bydra "omhels en beoefen" moet word en dat alle tale gelyk is. Die president het ook gesê dat die regering verbind is om Afrikatale (dus ook Afrikaans) by skole te bevorder en oor die laaste paar jaar is skole wat nie 'n Afrikataal aanbied nie, van 2 500 tot 600 verminder. Een so 'n voorbeeld is die Namataal, Nuu, wat vir die eerste keer in laerskole in die Noord-Kaap aangebied word en die Universiteit van Namibië wat oor die volgende vyf jaar onderwysers gaan oplei om die taal op skoolvlak aan te bied.
"Afrikaans must not die. It is a valuable and important language. We must protect and promote it. Our constitution dictates that we must preserve it. It is precisely what we are going to do." – President Cyril Ramaphosa tydens 'n onlangse gesprek in die Atterbury Teater
President Ramaphosa het ook genoem dat die regering 'n groter kultuur van lees in inheemse tale bevorder. Hy het Suid-Afrikaners aangemoedig om 'n boek in hul moedertaal by 'n openbare biblioteek uit te neem en te lees. "Die bevordering van inheemse tale is deel van die groter poging om die mense van Suid-Afrika te bemagtig om hul waardigheid te herstel, " aldus Ramaphosa.
Moedertaalonderrig bemagtig Suid-Afrikaners
Ook die Oos-Kaapse premier, Lubabalo Oscar Mabuyane, het 'n beroep op Suid-Afrikaners gedoen om hul moedertaal te gebruik en te bewaar sodat die erfenis behoue kan bly. Volgens hom vorm dit die basis vir etniese, streeks-, nasionale en internasionale identiteit.
Die minister van Basiese Onderwys, Angie Motshekga, het tydens haar onlangse begrotingstoespraak verwys na president Ramaphosa se teiken in sy staatsrede dat elke skoolkind teen die ouderdom van tien met begrip moet kan lees, veral omdat vroeë lees die basis van 'n kind se opvoedkundige vordering vorm. As deel van hierdie veldtog sal alle grondslag- en intermediêre-fase-onderwysers opgelei word om lees te onderrig. In Engels en in alle Afrikatale. Dit is 'n welkome vooruitsig, veral omdat daar steeds te gou vanaf moedertaalonderrig na Engels oorgeslaan word.
Sedert 2016 is daar konferensies en werkswinkels gehou oor die belangrikheid van moedertaalonderrig en veeltaligheid en is daar in 2018 'n "Multilingualism Advocacy Forum" gestig om onder andere moedertaalonderrig te bevorder en die breër instelling daarvan te ondersoek.
Afrikaans lewer 'n belangrike bydrae tot gehalte-onderrig
Die inisiatiewe rondom die stigting van private Afrikaanse tersiêre instellings en organisasies, soos byvoorbeeld Akademia, Sol-Tech, Solidariteit se Skoleondersteuningsentrum (SOS), die Afrikaanse Onderwysnetwerk (AON) en MOS (Moedertaal in Onafhanklike Skole) is 'n bewys dat die Afrikaanse tersiêre sektor steeds uitbrei. Dis dan ook teen die agtergrond en die druk wat daar in openbare skole met Afrikaans as onderrigtaal ondervind word, dat die MOS-inisiatief geloods is.
Volgens prof. Theuns Eloff is dit belangrik om te besef dat die MOS-inisiatief die pad oopmaak om later ook moedertaalonderrig in onafhanklike skole vir ander inheemse tale daar te stel. Daar is volgens hom geen rede waarom moedertaalonderrig nie tot in matriek en selfs daarna kan strek nie.
Kyk 'n mens na 2018 se matriekslaagsyfers is dit duidelik dat Afrikaanse skole (dis 'n skool wat Afrikaans huistaal aanbied) met 'n slaagsyfer van 86,9% teenoor die landwye slaagsyfer van 78,2%, se sukses spruit uit moedertaalonderrig van goeie gehalte en goeie onderwysers. Tien van die 20 skole wat die meeste onderskeidings behaal het, was Afrikaanse skole.
Inisiatiewe soos MOS is volgens Eloff Suid-Afrikaners se manier om die regte wat in artikel 29 van ons Grondwet gewaarborg word, terug te eis. "Elkeen het die reg tot moedertaalonderrig om 'n volle en funksionele landsburger te word."
Almal kan 'n bydrae lewer
Die tyd het aangebreek om ons grondwetlike reg ten opsigte van taal en kultuur te omarm en veral te fokus op ons ryk kulturele en etniese kultuurskatte wat diversiteit bevorder. Meertaligheid in Suid-Afrika baan die weg na ware versoening.
Ons jongmense besef die erns van moedertaalonderrig
President Mandela het ook op 'n keer gesê:
"Afrikaans is 'n Suid-Afrikaanse taal wat volgens alle standaarde merkwaardig presteer het kragtens ontwikkeling as 'n taal van wetenskaplike, akademiese en algemeen-intellektuele uitdrukking. 'n Nasie wat sy intellektuele prestasie op prys stel, sal moeite doen om die middele van daardie prestasies te beskerm en te bevorder. Dit, glo ek, is die groot en sterk argument vir Afrikaans."
Merlyn van der Rheede, projekbestuurder by die Afrikaanse Taalraad, sê dat die waarde van moedertaalonderrig beklemtoon moet word sodat ons jeug hoop vir die toekoms kan hê. "Kom dat ons almal saamwerk in belang van ons jeug. Dis 'n kosbare segment van ons land."
Sybrand B Harris, 'n student aan die Universiteit van Pretoria, vertel hy het in 'n Afrikaanse huis grootgeword maar is van kleins af aan Engels blootgestel en kan hy groet en enkele woorde in isiZulu en SeSotho sê. Vir hom is taal nie net 'n manier om te kommunikeer nie, dit wys ook waar jy vandaan kom. "Mense voel dadelik gerespekteer en betrek of geminag en uitgesluit deur hoe jy hulle in taal benader …taal is ryk, kompleks en deurvleg met gevoel, trots, haat, patriotisme, verdrukking en liefde." Vir Sybrand lê die oplossing in kollektiewe insluiting en moet Afrikatale deel uitmaak van ons advertensieveldtogte – om sodoende 'n inheemstaalvriendelike omgewing te skep.
Nog 'n student, Celiscka van Dyk, glo ons moet probeer om mekaar se tale en kulture te verstaan en respekteer, want dit bring mense nader aanmekaar. "Om 'n paar woorde in 'n ander taal te leer gaan my nie minder Afrikaans maak nie, net meer Suid-Afrikaans."
Sarel van der Walt sê dat SA-tale ons verbind. Klik hier
Taal moet niemand uitsluit nie. Klik hier
Kom ons leer mekaar se taal praat. Klik hier
Lourens Schoeman: Behou jou erfenis en gebruik jou taal. Klik hier
Geen taal behoort tot verlede. Klik hier
Merlyn van der Rheede skryf op Maroela Media dat ons moet bou aan ons land se jeug. Klik hier
ANC praat met gevurkte tong oor Afrikaans. Klik hier
President stel voorbeeld vir Lesufi. Klik hier
Erfenisdag – SA-tale verbind ons. Klik hier
Kan moedertaalonderrig in SA-skole werklikheid word? Klik hier
Die belangrikheid van moedertaalonderrig. Klik hier
President Cyril Ramaphosa se verbintenis tot Afrikaans. Klik hier
President Cyril Ramaphosa praat tydens Erfenisdag-vieringe in die Noord-Kaap oor Khoitale en SKFM – 'n radiostasie in die Noord-Kaap wat in die Khoitaal uitsaai. Klik hier